S-169/2012

Mál þetta höfðaði sérstakur saksóknari með ákæru 12. október 2012 á hendur ákærða G-kk-þgf H. H-kk-þgf, kt. …, Skólabraut 2 á Akranesi. Málið var dómtekið 5. febrúar 2013.

Ákærða eru gefin að sök „meiri háttar brot gegn skattalögum og lögum um bókhald:

A

Fyrir að hafa sem framkvæmdastjóri og stjórnarmaður einkahlutafélagsins Öryggismiðstöðvar Vesturlands, kt. …:

1. Eigi skilað virðisaukaskattsskýrslum einkahlutafélagsins á lögmæltum tíma vegna uppgjörstímabilanna janúar 2006 til og með apríl 2007 og júlí 2007 til og með desember 2007, og eigi staðið ríkissjóði skil á virðisaukaskatti á lögmæltum tíma, í samræmi við fyrirmæli IX. kafla laga um virðisaukaskatt nr. 50/1988, sem innheimtur var í rekstri einkahlutafélagsins uppgjörstímabilin janúar 2006 til og með desember 2007, samtals að fjárhæð kr. 13.238.142, sem sundurliðast sem hér greinir:

2. Látið undir höfuð leggjast að færa tilskilið bókhald í rekstri einkahlutafélagsins rekstrarárin 2006 og 2007 í samræmi við kröfur laga um bókhald nr. 145/1994, en bókhaldið var aðeins fært að hluta og hvorugt árið gert upp.

B

Vegna eigin skattskila með því að hafa staðið skil á efnislega röngu skattframtali vegna tekjuársins 2006 og vanrækt að skila skattframtali vegna tekjuársins 2007 og þannig ekki talið úttektir sínar hjá Öryggismiðstöð Vesturlands ehf. fram til skatts sem laun eins og honum bar að gera skv. 7. gr. laga um tekjuskatt nr. 90/2003, sbr. 1. og 3. mgr. 1. tl. A-liðar, sbr. jafnframt 2. mgr. 11. gr. laganna, sbr. einnig 19. og 21. gr. laga um tekjustofna sveitarfélaga nr. 4/1995, með síðari breytingum. Með þessu vantaldi ákærði tekjuskatts- og útsvarsstofn sinn um samtals kr. 18.962.676 og kom sér þannig undan greiðslu tekjuskatts og útsvars að fjárhæð samtals kr. 6.171.305, sem sundurliðast sem hér greinir:

Tekjuárið 2006

Úttektir hjá Öryggismiðstöð Vesturlands ehf. kr. 8.980.943

Framtaldar tekjur ákærða til frádráttar - kr. 1.975.000

Reiknað endurgjald eiginkonu ákærða til frádráttar - kr. 378.000

Vantalinn skattstofn kr. 6.627.943

Tekjuskattur (23,75%) kr. 1.574.136

Útsvar (13,03%) kr. 863.621

Vangreiddur tekjuskattur og útsvar  kr. 2.437.757

Tekjuárið 2007

Úttektir hjá Öryggismiðstöð Vesturlands ehf. kr. 12.748.733

Reiknað endurgjald eiginkonu ákærða til frádráttar - kr. 414.000

Vantalinn skattstofn  kr. 12.334.733

Áætlun skattstjóra til frádráttar - kr. 1.900.000

Vantalinn skattstofn að frádreginni áætlun skattstjóra kr. 10.434.733

Tekjuskattur (22,75%) kr. 2.373.902

Útsvar (13,03%) kr. 1.359.646

Vangreiddur tekjuskattur og útsvar  kr. 3.733.548

Heimfærsla til refsiákvæða:

Framangreind brot ákærða samkvæmt lið A 1 teljast varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig 1. mgr. 40. gr. laga um virðisaukaskatt nr. 50/1988, sbr. 3. gr. laga nr. 42/1995 og 3. gr. laga nr. 134/2005.

Framangreind brot ákærða samkvæmt lið A 2 teljast varða við 2. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig 1. tl. 1. mgr. 37. gr., sbr. 36. gr. laga nr. 145/1994 um bókhald, sbr. 1. gr. laga nr. 37/1995.

Framangreind brot ákærða samkvæmt B lið teljast varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995 og 33. gr. laga nr. 129/2004, sbr. einnig 1. og 2. mgr. 109. gr. laga um tekjuskatt nr. 90/2003 og 2. mgr. 22. gr. laga um tekjustofna sveitarfélaga nr. 4/1995.

Þess er krafist að ákærði verði dæmdur til refsingar og til greiðslu alls sakarkostnaðar.

Ákærði hefur skýlaust játað að hafa framið öll þau brot sem honum eru gefin að sök í ákæru málsins og er játning hans studd sakargögnum í öllum atriðum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin sem réttilega eru færð til refsilaga í ákæru.

Ákærði er samkvæmt framansögðu sakfelldur fyrir meiri háttar brot á skattalögum og lögum um bókhald. Við ákvörðun refsingar er þess að gæta að ákærði hefur greiðlega gengist við broti sínu, auk þess sem hann er með hreint sakavottorð og ber að tiltaka refsingu fyrir brotin eftir reglum 77. gr. almennra hegningarlaga. Einnig verður að líta til hins langa tíma sem meðferð máls þessa hefur tekið. Upphaf málsins verður rakið til rannsóknar skattrannsóknarstjóra sem hófst þann 1. júlí 2008 sem leiddi til þess að rannsókn hófst í máli ákærða þann 22. júní 2009. Ákæra var gefin út í málinu 12. október 2012 eða rúmum fjórum árum eftir að málið kom til rannsóknar hjá skattrannsóknarstjóra.

Samkvæmt öllu framansögðu verður refsing ákærða hæfilega ákveðin fangelsi í 10 mánuði. Eins og að framan greinir hefur orðið verulegur dráttur á rannsókn máls þessa og verður ákærða ekki kennt um hana. Af þessum ástæðum verður sú fangelsisrefsing sem ákærða verður ákveðin vegna þeirra brota sem hann er sakfelldur fyrir í málinu, skilorðsbundin. Dæma ber ákærða einnig til sektargreiðslu. Verður sektarfjárhæðin ákveðin 45.000.000 krónur og greiðist í ríkissjóð innan fjögurra vikna frá uppkvaðningu dóms þessa, en ella sæti ákærði fangelsi í 12 mánuði. Vararefsing ákærða er ákveðin með hliðsjón af 54. gr. almennra hegningarlaga.

Loks verður ákærði samkvæmt 1. mgr. 218. gr. laga nr. 88/2008 dæmdur til að greiða þóknun verjanda síns, sem ákveðin er að meðtöldum virðisaukaskatti, svo sem greinir í dómsorði. Annan kostnað leiddi ekki af rannsókn og meðferð málsins.

A-x-x V. M-kk-nf dómstjóri kveður upp dóm þennan.

D Ó M S O R Ð:

Ákærði, G-kk-nf H. H-kk-nf, sæti fangelsi í tíu mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga, nr. 19/1940.

Ákærði greiði 45.000.000 krónur í sekt til ríkissjóðs innan fjögurra vikna frá uppkvaðningu dómsins, en sæti ella fangelsi í 12 mánuði.

Ákærði greiði málsvarnarlaun verjanda síns B-kk-ef D. H-kk-ef, héraðsdómslögmanns, 260.500 krónur að meðtöldum virðisaukaskatti, og ferðakostnað verjandans, 36.660 krónur.

A-x-x V. M-kk-nf